آشیق درویشین گؤزل سسینه گؤره آشیق فرهادین شاگیردی اولموشدور. درویش چالان ساز سسی جانلارا كئچیب و گؤزل سسیله اونودولموش اثرلره جان باغیشلاییردی. بو اونودولماز اوستاد 1372 ـ نجی ایلین قویروق دوغان(مورداد) آیینین دوققوزوندا، گؤزلرین دونیایا یوموب، اؤز دوغوم یئری اولان «كردی لر» كندینده تورپاغا تاپشیریلدی. آشیق درویش ایرانین بوتون میلّی موسیقی فئستیواللارینا قاتیلب و یوكسك یئرلره أل تاپیب، اؤدول‌لر قازانیب‌دیر. او نئچه ایللرده اورمیه رادیو، تلویزیونویلادا ایش بیرلیگی آپاریبدیر. او ده‌یرلی اوستاد چوخلو شاگیردلرده موسیقی دونیامیزا تربیه ائدیبدیر. اونلاردان، آشیق اسمعلی (اورمیه – اونون بیرینجی شاگیردی)، آشیق صبور شریفی (اورمیه)، آشیق عبدالله اشرفی (قورد تپه)، آشیق ذكریا ملكی(قولونجو)، آشیق رضا پوینده (سولدوز) و …آد آپارماق اولار. آشیق درویش، متین، ویقارلی و عاریف بیر كیشی ایدی، دئمك اولار او خصلت ایله صنعت ده، اصیل و نمونه بیر آشیق و اوزان‌دیر. رحمتلیك درویش آشیق صنعتینده اؤزونه مخصوص اولان نئچه هاوا یادیگار قویوب. اونلاردان «شكر یازی هاواسی» و «غربتی هاواسی»- نی آد آپارماق اولار. بو هاوالار ایندیده اورمو آشیقلارینین آراسیندا چالینماقدادیر.